
PARLAMENTUL  ROMÂNIEI

CAMERA DEPUTAŢILOR
	COMISIA JURIDICĂ, 

DE  DISCIPLINĂ ŞI IMUNITĂŢI
	        Bucureşti, 18 aprilie 2012

        Nr. PL-x  709/2011


RAPORT

asupra
proiectului de Lege privind încheierea de contracte individuale pentru serviciile comunitare de utilităţi publice din condominii

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege privind încheierea de contracte individuale pentru serviciile comunitare de utilităţi publice din condominii, trimis Comisiei juridice, de disciplină şi imunităţi cu adresa nr. PL-x 709 din 5 decembrie 2011 şi  înregistrat cu nr.31/1209 din 7 decembrie 2011.
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare.
Senatul, în calitate de primă Cameră sesizată, a adoptat proiectul de lege, în şedinţa din 28 noiembrie 2011, în condiţiile articolului 75 alineatul (2) teza a III-a din Constituţia României, republicată.
Proiectul de lege are ca obiect de reglementare încheierea de contracte individuale pentru serviciile comunitare de utilităţi publice din condominii, în vederea asigurării posibilităţii de recuperare mai uşoară şi rapidă a datoriilor proprietarilor de locuinţe sau spaţii cu altă destinaţie decât aceea de locuinţă. Furnizorii vor fi obligaţi să încheie contracte individuale cu fiecare proprietar în parte, în termen de 180 de zile calendaristice, de la data publicării prezentei propuneri. În acest sens, furnizorii vor solicita asociaţiilor de proprietari lista completă a tuturor proprietarilor, situaţia contorizării apartamentelor, precum şi lista debitorilor, în vederea constituirii unei baze de date. Ulterior, aceştia vor încheia cu asociaţia de proprietari contracte de cesiune de creanţă, în vederea preluării tuturor debitelor pe care le au proprietarii la asociaţie, conform fişelor individuale de evidenţă, urmând ca, imediat, să încheie contractele individuale. Referitor la obiectul propriu-zis al iniţiativei legislative, încheierea în mod individual de contracte pentru servicii comunitare de utilităţi publice, este de reţinut faptul că acesta se încadrează tematic în obiectul Legii serviciilor comunitare de utilităţi publice nr.51/2006, a cărei Secţiune a 4-a cuprinde norme referitoare la furnizarea/prestarea, contractarea şi facturarea serviciilor de utilităţi publice. 

Consiliul Legislativ, prin adresa cu nr.711 din 27 iunie 2011, a avizat favorabil iniţiativa legislativă, cu observaţii şi propuneri. Pentru evitarea paralelismelor în reglementare şi a echivocului normativ, Consiliul Legislativ propune ca textul prezentei iniţiative legislative să fie adaptat şi să se constituie într-o propunere legislativă de modificare şi completare a Legii serviciilor comunitare de utilităţi publice nr.51/2006, cu modificările ulterioare.

Guvernul României nu susţine adoptarea iniţiativei legislative, conform punctului de vedere transmis cu adresa cu nr.1861 din 11 august 2011. Guvernul consideră că o iniţiativă de modificare a legislaţiei în vigoare privind serviciile comunitare de utilităţi publice din condominii trebuie să se fundamenteze printr-un studiu sau să se realizeze un inventar privind îndeplinirea condiţiilor tehnice necesare realizării unei contorizări individuale. În cazul modificării procedurilor prevăzute de legislaţia în vigoare, iniţiativa de legiferare trebuie să se refere la legislaţia şi normele din domeniu sau să facă trimitere la acestea prin fundamentarea şi consemnarea excepţiei de la normele aflate în vedere. 

Adoptarea reglementărilor propuse creează premisele unor vicii de neconstituţionalitate din perspectiva art.44 alin.(1) din Constituţie, prin lipsirea proprietarilor de locuinţe sau spaţii cu altă destinaţie de posibilitatea exercitării, potrivit propriei voinţe, a dreptului de administrare, ca atribut al dreptului de proprietate asupra imobilelor pe care le deţin.

Comisia pentru administraţie publică, amenajarea teritoriului şi echilibru ecologic a avizat negativ proiectul de lege, cu unanimitate de voturi, în şedinţa din 12 decembrie 2011, conform adresei cu nr.26/580/2011.

Comisia pentru industrii şi servicii a avizat negativ proiectul de lege, cu majoritate de voturi, în şedinţa din 21 decembrie 2011, conform adresei cu nr.23/421/2011.

În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii  Comisiei juridice, de disciplină şi imunităţi au examinat iniţiativa legislativă în şedinţa din 18 aprilie 2012. 
Din numărul total de 23 deputaţi ai  Comisiei juridice, de disciplină şi imunităţi au participat la dezbateri 13 deputaţi.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor raportul de respingere a proiectului de Lege privind încheierea de contracte individuale pentru serviciile comunitare de utilităţi publice din condominii.
În raport cu obiectul şi conţinutul său, proiectul de lege face parte din categoria legilor organice. 

                    PREŞEDINTE,                          
           SECRETAR,

                    DANIEL BUDA

               GABRIEL ANDRONACHE
Consilier parlamentar,

Rodica Penescu

